*Návrh*

**VYHLÁŠKA**

**Ministerstva životného prostredia Slovenskej republiky**

**z ................ 2021,**

**ktorou sa mení a dopĺňa vyhláška Ministerstva životného prostredia Slovenskej republiky č. 110/2005 Z. z., ktorou sa vykonávajú niektoré ustanovenia zákona o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov**

Ministerstvo životného prostredia Slovenskej republiky podľa § 15 ods. 5 písm. g) zákona č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov (ďalej len „zákon“) ustanovuje:

**Čl. I**

Vyhláška Ministerstva životného prostredia Slovenskej republiky č. 110/2005 Z. z., ktorou sa vykonávajú niektoré ustanovenia zákona o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení vyhlášky č. 449/2009 Z. z., vyhlášky č. 47/2013 Z. z., vyhlášky č. 387/2018 Z. z. a vyhlášky č. 29/2021 Z. z. sa mení a dopĺňa takto:

1. § 7 znie:

„Zákazy podľa § 4 ods. 1 zákona sa vzťahujú na živé exempláre živočíchov

* 1. rodu *Panthera, Neofelis, Lynx, Acinonyx* a *Puma* a ich krížencov,
  2. z čeľade medveďovité (*Ursidae*),
  3. z radu primáty (*Primates*),
  4. druhu korytnačka maľovaná (*Chrysemys picta*).“.

1. Doterajší text § 12a sa označuje ako odsek 1 a dopĺňa sa odsekom 2, ktorý znie:

„(2) Fotodokumentácia exemplára spracovanej kože s jedinečným vzorom alebo dermoplastického preparátu vybraných druhov živočíchov s kožou s jedinečným vzorom sa nalepí do prílohy k záznamu o nakladaní s neživým exemplárom vybraných druhov živočíchov. Vzor prílohy a pokyny na jej vyplnenie sú uvedené v prílohe č. 7a.“.

1. V prílohe č. 6 sa za slová „(leopard snežný)“ dopĺňajú slová

„Panthera onca (jaguár)

Lynx lynx (rys ostrovid)

Lynx pardinus (rys španielsky)

Lynx canadensis (rys kanadský)

Lynx rufus (rys červený)

Puma concolor (puma)

Acinonyx jubatus (gepard)“

1. Za Prílohu č. 7 sa vkladá Príloha č. 7a, ktorá vrátane nadpisu znie:

„Príloha č. 7a k vyhláške č. 110/2005 Z. z.

**Príloha k záznamu o nakladaní s neživým exemplárom vybraných druhov živočíchov**

**POKYNY NA VYPLNENIE PRÍLOHY K ZÁZNAMU O NAKLADANÍ S NEŽIVÝM EXEMPLÁROM VYBRANÝCH DRUHOV ŽIVOČÍCHOV**

Do kolónky DRŽITEĽ sa uvedie meno, priezvisko a trvalý pobyt držiteľa exemplára alebo názov a sídlo, alebo miesto podnikania držiteľa exemplára; pri právnickej osobe aj meno, priezvisko a adresa fyzickej osoby oprávnenej konať v jej mene. Ak exemplár nie je držaný na adrese trvalého pobytu držiteľa alebo ak nie je držaný v sídle alebo mieste podnikania držiteľa, uvedie sa aj adresa miesta držby exemplára.

Minimálny rozmer fotografie exemplára je 10 x 15 cm. Fotografia exemplára musí byť ostrá, farebne verná a vyhotovená tak, aby bol exemplár stotožniteľný s touto fotografiou. Fotografovaný exemplár musí vypĺňať 75 - 90 % plochy fotografie.

V prípade spracovanej kože s jedinečným vzorom je fotografia vyhotovená zhora, v prípade dermoplastického preparátu vybraných druhov živočíchov s kožou s jedinečným vzorom sú fotografie vyhotovené zhora a z oboch strán.

V prípade aktualizácie fotografií sa pôvodná príloha so starými fotografiami neodstráni. Nová príloha s aktuálnymi fotografiami sa len doplní.“.

**Čl. II**

Táto vyhláška nadobúda účinnosť 1. januára 2022.